**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL klaipėdos miesto pedagogų švietimo ir kultūros centro veiklos išorinio vertinimo tvarkos aprašo patvirtinimo“ PROJEKTO**

1. **Projekto rengimą paskatinusios priežastys.**

Šiuo sprendimo projektu siekiama patvirtinti Klaipėdos miesto pedagogų švietimo ir kultūros centro (toliau – Centras) veiklos išorinio vertinimo tvarkos aprašą (toliau – Aprašas).

Šis sprendimo projektas parengtas vadovaujantis Lietuvos Respublikos švietimo įstatymo 64 straipsnio 2 punktu bei Lietuvos Respublikos neformaliojo suaugusiųjų švietimo ir tęstinio mokymosi įstatymo 10 straipsnio 3 dalimi, kuria nurodyta, kad Neformaliojo suaugusiųjų švietimo ir tęstinio mokymosi teikėjų, finansuojamų iš valstybės ir (arba) savivaldybių biudžeto lėšų, veiklos išorinio vertinimo tvarką nustato valstybinės ir savivaldybės mokyklos savininko teises ir pareigas įgyvendinanti institucija (dalyvių susirinkimas), kitų mokyklų, švietimo teikėjų – savininkas (dalyvių susirinkimas), atsižvelgiant į šias kokybės vertinimo sritis: mokymo programų vertinimo, mokymo paslaugų viešinimo vertinimo, vadybinio (organizacinio) vertinimo, projektinės veiklos vertinimo, švietimo teikėjo vadovo ir kitų darbuotojų kvalifikacijos vertinimo.

1. **Parengto projekto tikslai ir uždaviniai.**

Sprendimo projekto tikslas – skatinti Centrą tobulėti siekiant geresnės teikiamų paslaugų kokybės, uždavinys – nustatyti Centro veiklos išorinio vertinimo sritis, temas, veiklos rodiklius bei veiklos kokybės vertinimo lygius.

1. **Kaip šiuo metu yra teisiškai reglamentuojami projekte aptarti klausimai.**

Lietuvos Respublikos švietimo ir mokslo ministro 2006 m. sausio 23 d. įsakymu Nr. ISAK-109 patvirtintos institucijų, vykdančių mokytojų ir švietimo pagalbą teikiančių specialistų kvalifikacijos tobulinimą, veiklos vertinimo ir akreditacijos taisyklės. Vadovaujantis minėtu dokumentu, vykdomas Institucijos veiklos išorinis vertinimas – tai akreditacijos siekiančios Institucijos veiklos, susijusios su mokytojų ir švietimo pagalbą teikiančių specialistų kvalifikacijos tobulinimu, ekspertinis tyrimas, kurio metu, remdamiesi įsivertinimo išvadomis, institucijų veiklos išorinio vertinimo ekspertai padeda jai nustatyti veiklos rezultatų kokybę ir teikia rekomendacijas dėl veiklos tobulinimo. Centras buvo akredituotas 2014 metais 5 metams ir kita akreditacija numatyta 2019 metais.

1. **Kokios numatomos naujos teisinio reglamentavimo nuostatos ir kokių rezultatų laukiama.**

Šiuo sprendimo projektu nustatomas Centro išorinio vertinimo organizavimo, vykdymo ir apeliacijų teikimo ir nagrinėjimo tvarka. Priėmus šį sprendimą bus sudaryta galimybė įvertinti Centro veiklos kokybę, nustatyti stipriuosius ir tobulintinus veiklos aspektus, turinčius įtakos paslaugų kokybei.

1. **Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Šiuo sprendimo įgyvendinimo neigiamų pasekmių nenustatyta.

1. **Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti bus reikalingi Klaipėdos miesto savivaldybės administracijos direktoriaus įsakymai dėl Centro išorinio vertinimo grupės bei Centro veiklos kokybės išorinio vertinimo apeliacinės komisijos sudarymo.

1. **Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

1. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu gauti Centro darbuotojų vertinimai, konsultuotasi su mokyklų, vykdančių bendrojo ugdymo programas, veiklos išorinio vertinimo išorės vertintojais. Ruošiant sprendimo projektą atsižvelgta į gautus pasiūlymus. Neigiamų vertinimų negauta.

**9. Sprendimo projekto autorius ar autorių grupė, sprendimo projekto iniciatoriai.**

Sprendimo projektą rengė Klaipėdos miesto savivaldybės administracijos Ugdymo ir kultūros departamento Švietimo skyriaus vyr. specialistė D. Andrijauskienė.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1.Teisės aktų, nurodytų sprendimo projekto įžangoje, išrašas, 2 lapai.

Švietimo skyriaus vedėja Laima Prižgintienė